Disiplinærsak 7/2018 – Aliou Coly – Beslutning

Disiplinærutvalget har vurdert ovennevnte sak og har på grunnlag av påtalenemndas innstilling, spillerens forklaring samt øvrig dokumentasjon fattet følgende beslutning:

I medhold av Reaksjonsreglementet ilegges Aliou Coly tre kampers karantene. Karantenen skal sones i obligatorisk kamp for klubbens førstelag.

Karantenen skyldes hans opptreden i kampen mellom Kristiansund og Brann 11. november. I oppgjøret brukte Coly albuen mot Brann-spiller Taijo Teniste. Albuen traff hodet til Teniste med stor fart og kraft. Det er på det rene at ingen i dommerteamet så den aktuelle episoden.

Disiplinærutvalget kan etter påtale fra påtalenemda sanksjonere spillere og bortvisning som i tilknytning til kamp begår overtredelser som normalt ville gitt utvisning eller bortvisning. Kun overtredelser som normalt vil medføre to kampers karantene kan følges opp på dette grunnlaget. Det følger av Reaksjonsreglementet og retningslinjene for sanksjonssaker.

Det skal normalt ilegges karantene i tre til seks kamper for å sparke eller slå hvis spillet er avbrutt eller foregår et annet sted på banen, jamfør retningslinjene for sanksjonssaker. Det har også vært utgangspunktet for disiplinærutvalgets vurdering.

Kristiansund har på vegne av spilleren kommet med en uttalelse i saken. Spilleren/KBK hevder han er delvis ute av balanse da situasjonen skjedde fordi han måtte rive seg løs fra en annen Brann-spiller. Disiplinærutvalget ser i likhet med Påtalenemda at Coly blir holdt noe i forkant av en annen Brann-spiller og at Coly ikke er helt i balanse i det river seg løs.

Men at Coly løfter albuen opp i en slik høyde, fremstår ikke som en naturlig handling for å gjenvinne balansen. Det kan heller ikke anses som en naturlig manøver for å starte et løp i bakrom, som spilleren og klubben har vist til. Coly må selv ta konsekvensene av at han opptrer uaktsomt på denne måten.

Disiplinærutvalget støtter påtalenemdas syn på at holdningen i forkant ikke er en provokasjon som i seg selv gir grunnlag for mildere sanksjon.

I formildende retning legges det vekt på at spilleren og klubben har beklaget hendelsen.

Disiplinærutvalget har funnet at tre obligatoriske kamper for klubbens førstelag vil være en passende reaksjon ut fra gjeldende praksis.

Disiplinærsak 8/2018 – Damion Lowe, IK Start – Beslutning

Disiplinærutvalget har vurdert ovennevnte sak og har på grunnlag av påtalenemndas innstilling, spillerens forklaring samt øvrig dokumentasjon fattet følgende beslutning:

I medhold av Reaksjonsreglementet ilegges Damion Lowe to kampers karantene. Karantenen skal sones i obligatorisk kamp for klubbens førstelag.

Karantenen skyldes hans opptreden i kampen mellom Start og Rosenborg 11. november. I oppgjøret brukte Lowe armen til å slå mot Rosenborg-spiller Birger Meling. Slaget traff Meling i ansiktet. Det er på det rene at ingen i dommerteamet så den aktuelle episoden.

Disiplinærutvalget kan etter påtale fra påtalenemda sanksjonere spillere og bortvisning som i tilknytning til kamp begår overtredelser som normalt ville gitt utvisning eller bortvisning. Kun overtredelser som normalt vil medføre to kampers karantene kan følges opp på dette grunnlaget. Det følger av Reaksjonsreglementet og retningslinjene for sanksjonssaker.

Det skal normalt ilegges karantene i to kamper for å sparke eller slå i kamp om ballen, jamfør retningslinjene for sanksjonssaker. Det har også vært utgangspunktet for disiplinærutvalgets vurdering.

Start har anført at armbevegelsen utelukkende ble utført for å løsrive seg fra en motspiller med fokus på å skjerme ballen av banen og at situasjonen var en rutinemessig behandling av slike situasjoner.

Disiplinærutvalget presiserer at en spiller har ansvar for egne handlinger i situasjoner – uavhengig av hvor rutinemessig situasjonen er. Når Lowe er uaktsom og faktisk ender opp med å slå motspilleren i ansiktet, må han ta konsekvensen av det.

Disiplinærutvalget finner etter en helhetsvurdering at påtalenemndas innstilling til karantene på to obligatoriske kamper for klubbens førstelag vil være en passende reaksjon.